
Projektas

LIETUVOS RESPUBLIKOS
DAUGIABUČIŲ GYVENAMŲJŲ NAMŲ IR KITOS PASKIRTIES PASTATŲ SAVININKŲ BENDRIJŲ ĮSTATYMO NR. I-798 3, 7, 9, 10, 11, 12, 13, 14, 15, 16, 17, 18, 20, 21, 22, 23, 26 STRAIPSNIŲ PAKEITIMO 
ĮSTATYMAS

2017 m.                        d. Nr. 
Vilnius

1 straipsnis. 3 straipsnio pakeitimas
Pakeisti 3 straipsnio 3 dalies 1 punktą ir jį išdėstyti taip:
„1) bendrijos lėšas naudoti sprendžiant teisminius ginčus tarp bendrijos valdymo organo ir bendrijos narių dėl bendrijos valdymo klausimų;“.

2 straipsnis. 7 straipsnio pakeitimas
Papildyti 7 straipsnį 5 dalimi:
„5. Bendrijos įstatus tvirtina, už jų teisėtumą ir atitiktį įstatymams atsako notaras.“

3 straipsnis. 9 straipsnio pakeitimas 
1. Pakeisti 9 straipsnio 4 dalį ir ją išdėstyti taip:
„4. Bendrijos vidaus kontrolės funkcijai atlikti bendrijoje sudaroma revizijos komisija.“ 
2. Pakeisti 9 straipsnio 5 dalį ir ją išdėstyti taip:
„5. Bendrijoje, kurioje yra daugiau kaip šimtas bendrijos narių – butų ir kitų patalpų (pastatų) savininkų, turi būti sudaroma ginčų nagrinėjimo komisija. Kitos bendrijos ginčų nagrinėjimo komisiją sudaro savo pasirinkimu.“ 

4 straipsnis. 10 straipsnio pakeitimas 
1. Pakeisti 10 straipsnio 1 dalies 3 punktą ir jį išdėstyti taip:
„3) renka ir atšaukia revizijos komisijos narius ir tvirtina revizijos komisijos darbo tvarkos aprašą;“.
2. Pakeisti 10 straipsnio 1 dalies 6 punktą ir jį išdėstyti taip:
„6) įgalioja vieną iš bendrijos narių bendrijos vardu pasirašyti darbo sutartį su bendrijos pirmininku, nustato bendrijos pirmininko darbo apmokėjimo sąlygas ir darbo užmokestį;“.
3. Pakeisti 10 straipsnio 1 dalies 7 punktą ir jį išdėstyti taip:
„7) renka ir atšaukia ginčų nagrinėjimo komisijos narius, tvirtina ginčų nagrinėjimo komisijos darbo tvarkos aprašą, jeigu ginčų nagrinėjimo komisija yra sudaroma;“.
4. Pakeisti 10 straipsnio 1 dalies 12 punktą ir jį išdėstyti taip:
„12) tvirtina kitas įmokas, susijusias su bendrijos administravimu, bendrojo naudojimo objektų naudojimu ir priežiūra;“.
5. Papildyti 10 straipsnio 1 dalį 18 punktu:
„18) svarsto ir tvirtina bendrijos valdymo struktūrą, darbuotojų pareigybes ir jų darbo užmokestį.“

5 straipsnis. 11 straipsnio pakeitimas
1. Pakeisti 11 straipsnio 1 dalį ir ją išdėstyti taip:
„1. Visuotinius susirinkimus šaukia bendrijos pirmininkas arba bendrijos valdyba bendrijos įstatuose nustatyta tvarka. Visuotinis susirinkimas turi būti sušauktas ir tais atvejais, kai to reikalauja revizijos komisija, ne mažiau kaip ketvirtadalis bendrijos įgaliotinių arba daugiau kaip ketvirtadalis bendrijos narių (jeigu bendrija jungia kelis daugiabučius namus, – daugiau kaip ketvirtadalis bendrijos narių kiekviename pastate arba daugiau kaip ketvirtadalis bendrijos narių bent viename pastate, jeigu visuotinis susirinkimas šaukiamas pasibaigus valdymo organų kadencijai). Jeigu bendrijos valdymo organas per mėnesį nuo reikalavimo sušaukti visuotinį susirinkimą pateikimo dienos susirinkimo nesušaukia, jį gali sušaukti revizijos komisija arba daugiau kaip ketvirtadalis bendrijos narių (jeigu bendrija jungia kelis daugiabučius namus, – daugiau kaip ketvirtadalis bendrijos narių kiekviename pastate arba daugiau kaip ketvirtadalis bendrijos narių bent viename pastate, jeigu visuotinis susirinkimas šaukiamas pasibaigus valdymo organų kadencijai).“ 
2. Pakeisti 11 straipsnio 4 dalį ir ją išdėstyti taip:
„4. Visuotiniame susirinkime dalyvaujančius bendrijos narius revizijos komisija pasirašytinai registruoja susirinkimo dalyvių sąraše. Visuotinio susirinkimo dalyvių sąrašą pasirašo visuotinio susirinkimo pirmininkas ir sekretorius.“ 
3. Pripažinti netekusia galios 11 straipsnio 12 dalį.
4. Pakeisti 11 straipsnio 13 dalį ir ją išdėstyti taip:
„13. Visuotinio susirinkimo (įgaliotinių susirinkimo) sprendimai (tarp jų priimti ir balsuojant raštu) registruojami ir skelbiami viešai.“

6 straipsnis. 12 straipsnio pakeitimas
Pakeisti 12 straipsnio 3 dalį ir ją išdėstyti taip:
„3. Visų butų ir kitų patalpų (pastatų) savininkų susirinkimo sprendimai registruojami ir skelbiami viešai.“

7 straipsnis. 13 straipsnio pakeitimas
1. Pakeisti 13 straipsnio 2 dalį ir ją išdėstyti taip:
„2. Įgaliotinių susirinkimą šaukia bendrijos pirmininkas (valdyba). Įgaliotinių susirinkimas taip pat turi būti sušauktas, kai to reikalauja revizijos komisija arba daugiau kaip ketvirtadalis įgaliotinių.“ 
2. Papildyti 13 straipsnį nauja 6 dalimi:
„6. Įgaliotinių susirinkimas turi visas visuotinio susirinkimo teises, išskyrus teisę spręsti klausimus, šiuo įstatymu priskirtus išimtinei visuotinio susirinkimo kompetencijai. Įgaliotinių susirinkimas taip pat gali spręsti klausimus, nepriskirtus kitų bendrijos organų kompetencijai.“
3. Buvusią 13 straipsnio 6 dalį laikyti 7 dalimi.

8 straipsnis. 14 straipsnio pakeitimas
1. Pakeisti 14 straipsnio 1 dalį ir ją išdėstyti taip:
„1. Bendrijos pirmininku renkamas fizinis asmuo, esantis bendrijos nariu.“
2. Pakeisti 14 straipsnio 2 dalį ir ją išdėstyti taip:
„2. Bendrijos pirmininką renka ir iš pareigų atšaukia, tvirtina bendrijos pirmininko pareigybės aprašymą ir nustato bendrijos pirmininko darbo užmokestį visuotinis susirinkimas (įgaliotinių susirinkimas) bendrijos įstatuose nustatyta tvarka 2 metų laikotarpiui. Bendrijos pirmininko kadencijų skaičius neribojamas. Bendrijos pirmininkas pradeda eiti pareigas nuo išrinkimo dienos, jeigu su juo sudarytoje darbo sutartyje nenustatyta kitaip.“
3. Pakeisti 14 straipsnio 9 dalį ir ją išdėstyti taip:
„9. Iki bendrijos pirmininko kadencijos pabaigos visuotinis susirinkimas (įgaliotinių susirinkimas) turi išrinkti naują bendrijos pirmininką. Jeigu bendrijos pirmininkas neišrenkamas per 3 mėnesius nuo bendrijos pirmininko kadencijos pabaigos, ne mažiau kaip ketvirtadalis bendrijos narių (jeigu bendrija jungia kelis daugiabučius namus, – ne mažiau kaip ketvirtadalis bendrijos narių kiekviename daugiabučiame name) arba ketvirtadalis įgaliotinių, taip pat bendrijos pirmininkas turi teisę kreiptis į savivaldybės vykdomąją instituciją dėl bendrijos likvidavimo ir bendrosios dalinės nuosavybės teisės objektų administratoriaus skyrimo, vadovaujantis Civilinio kodekso ketvirtosios knygos XIV skyriumi.“
4. Pakeisti 14 straipsnio 10 dalį ir ją išdėstyti taip:
„10. Kai vienasmenis bendrijos valdymo organas – bendrijos pirmininkas negali eiti savo pareigų, bendrijos įstatuose nustatyta tvarka šias pareigas gali laikinai, iki naujo bendrijos pirmininko išrinkimo, eiti vienas iš bendrijos narių, kurį paskiria įgaliotinių susirinkimas.“

9 straipsnis. 15 straipsnio pakeitimas
1. Pakeisti 15 straipsnio 2 dalį ir ją išdėstyti taip:
„2. Bendrijos valdybą renka visuotinis susirinkimas (įgaliotinių susirinkimas) ne ilgesniam kaip 2 metų laikotarpiui. Bendrijos valdybos nariu gali būti renkamas tik fizinis asmuo, esantis bendrijos nariu. Bendrijos valdybos nario kadencijų skaičius neribojamas.“
2. Pakeisti 15 straipsnio 3 dalį ir ją išdėstyti taip:
„3. Iki bendrijos valdybos kadencijos pabaigos visuotinis susirinkimas (įgaliotinių susirinkimas) turi išrinkti naują valdybą. Jeigu nauja bendrijos valdyba neišrenkama per 3 mėnesius nuo valdybos kadencijos pabaigos, ne mažiau kaip ketvirtadalis bendrijos narių (jeigu bendrija jungia kelis daugiabučius namus, – ne mažiau kaip ketvirtadalis bendrijos narių kiekviename daugiabučiame name) arba ketvirtadalis įgaliotinių, taip pat bendrijos valdyba turi teisę kreiptis į savivaldybės vykdomąją instituciją dėl bendrijos likvidavimo ir bendrosios dalinės nuosavybės teisės objektų administratoriaus skyrimo, vadovaujantis Civilinio kodekso ketvirtosios knygos XIV skyriumi.“ 

10 straipsnis. 16 straipsnio pakeitimas
1. Pakeisti 16 straipsnio 1 dalies 1 punktą ir jį išdėstyti taip:
„1) šaukia visuotinius susirinkimus (įgaliotinių susirinkimus) šiame įstatyme nustatyta tvarka;“. 
2. Pripažinti netekusiu galios 16 straipsnio 1 dalies 3 punktą.
3. Pripažinti netekusiu galios 16 straipsnio 1 dalies 8 punktą.
4. Pakeisti 16 straipsnio 4 dalį ir ją išdėstyti taip:
„4. Bendrijos valdybos sprendimai priimami valdybos narių balsų dauguma vardiniu balsavimu. Kiekvienas bendrijos valdybos narys turi po vieną balsą. Jeigu balsuojant dėl bendrijos valdybos sprendimo balsai pasiskirsto po lygiai, lemia bendrijos valdybos pirmininko balsas.“
5. Pakeisti 16 straipsnio 5 dalį ir ją išdėstyti taip:
„5. Bendrijos valdybos posėdis yra teisėtas ir valdyba gali priimti sprendimus, kai jame dalyvauja daugiau kaip du trečdaliai bendrijos valdybos narių.“

11 straipsnis. 17 straipsnio pakeitimas
Pakeisti 17 straipsnio 3 dalį ir ją išdėstyti taip:
„3. Bendrijos metinių finansinių atskaitų rinkinį iki tvirtinimo visuotiniame susirinkime (įgaliotinių susirinkime) turi patikrinti bendrijos revizijos komisija. Visuotinis susirinkimas (įgaliotinių susirinkimas) gali nuspręsti samdyti audito įmonę bendrijos metinių finansinių ataskaitų auditui atlikti. Audito išvados pateikiamos bendrijos pirmininkui (valdybai) ir visuotiniam susirinkimui (įgaliotinių susirinkimui). Su audito išvadomis turi teisę susipažinti visi butų ir kitų patalpų (pastatų) savininkai.“ 

12 straipsnis. 18 straipsnio pakeitimas
Pakeisti 18 straipsnį ir jį išdėstyti taip:
„18 straipsnis. Bendrijos revizijos komisija
1. Bendrijos revizijos komisijos narius renka ir atšaukia visuotinis susirinkimas (įgaliotinių susirinkimas) bendrijos įstatuose nustatyta tvarka. Revizijos komisijoje turi būti ne mažiau kaip trys komisijos nariai. Revizijos komisijos nariai renkami ne ilgesniam kaip 4 metų laikotarpiui. Revizijos komisijos nario kadencijų skaičius neribojamas.
2. Bendrijos revizijos komisijos nariais negali būti bendrijos pirmininkas, bendrijos valdybos nariai, jų sutuoktiniai ar sugyventiniai, taip pat asmenys, kuriuos su bendrijos pirmininku ar bendrijos valdybos nariais sieja artimos giminystės ryšiai (tėvai (įtėviai), vaikai (įvaikiai), broliai, seserys, taip pat sutuoktinių ar sugyventinių tėvai (įtėviai), vaikai (įvaikiai), broliai, seserys).
3. Bendrijos revizijos komisija:
1) tikrina bendrijos ūkinę finansinę veiklą;
2) finansiniams metams pasibaigus, atlieka bendrijos ūkinės finansinės veiklos ir finansinių ataskaitų patikrinimą (auditą), jas vertina ir savo išvadas pateikia bendrijos pirmininkui (valdybai) ir visuotiniam susirinkimui (įgaliotinių susirinkimui); 
3) privalo atlikti neeilinį bendrijos ūkinės finansinės veiklos patikrinimą (auditą), jeigu to reikalauja daugiau kaip penktadalis bendrijos narių arba ketvirtadalis įgaliotinių;
4) jeigu bendrija jungia kelis daugiabučius namus, privalo patikrinti pavienio daugiabučio namo butų ir kitų patalpų savininkų kaupiamąsias lėšas ir jų panaudojimą, kai to pareikalauja daugiau kaip penktadalis to daugiabučio namo butų ir kitų patalpų savininkų. Šiuo atveju bendrijos revizijos komisija ataskaitą pateikia patikrinimo iniciatoriams ir visuotiniam susirinkimui (įgaliotinių susirinkimui).
4. Bendrijos valdymo organas privalo pateikti revizijos komisijai arba auditoriui paaiškinimus ir visus patikrinimui (auditui) atlikti reikalingus dokumentus. Bendrijos valdymo organui draudžiama riboti bendrijos ūkinės finansinės veiklos patikrinimą (auditą) atliekančių subjektų įgaliojimus ar kitaip trukdyti jų darbą.
5. Revizijos komisija, nustačiusi bendrijos ūkinės finansinės veiklos pažeidimų, turi teisę reikalauti, kad bendrijos pirmininkas (valdyba) sušauktų neeilinį visuotinį susirinkimą (įgaliotinių susirinkimą). Jeigu bendrijos pirmininkas (valdyba) per 30 kalendorinių dienų nuo šio reikalavimo pateikimo dienos visuotinio susirinkimo (įgaliotinių susirinkimo) nesušaukia, susirinkimą šaukia ir jo darbotvarkę nustato revizijos komisija. Revizijos komisijos išvados dėl bendrijos ūkinės finansinės veiklos pažeidimų pateikiamos visuotiniam susirinkimui (įgaliotinių susirinkimui).“

13 straipsnis. 20 straipsnio pakeitimas
Pakeisti 20 straipsnio 2 dalį ir ją išdėstyti taip:
„2. Savivaldybės vykdomoji institucija ar jos įgaliotas asmuo turi kontroliuoti, kaip bendrijos valdymo organai atlieka pagal šį įstatymą jiems priskirtas funkcijas, ir turi teisę, vadovaudamiesi Lietuvos Respublikos administracinių nusižengimų kodeksu, surašyti administracinių nusižengimų protokolus, nagrinėti administracinių nusižengimų bylas ir skirti administracines nuobaudas arba perduoti administracinių nusižengimų bylas nagrinėti teismui.“

14 straipsnis. 21 straipsnio pakeitimas
1. Papildyti 21 straipsnio 4 dalį nauju 10 punktu:
„10) atsisakyti apmokėti išlaidas, kurios nėra nesusijusios su įstatymų ir kitų teisės aktų nustatytais privalomaisiais statinių naudojimo ir priežiūros reikalavimais ir kurioms nėra davę sutikimo;“.
2. Buvusį 21 straipsnio 4 dalies 10 punktą laikyti 11 punktu.

15 straipsnis. 22 straipsnio pakeitimas 
Pakeisti 22 straipsnio 2 dalį ir ją išdėstyti taip:
„2. Prieš jo valią bendrijos narys negali būti pašalintas iš bendrijos arba sustabdyta jo narystė bendrijoje.“ 

16 straipsnis. 23 straipsnio pakeitimas
Pakeisti 23 straipsnį ir jį išdėstyti taip:
„23 straipsnis. Ginčų nagrinėjimas
1. Bendrijos narių ir bendrijos valdymo ar kitų organų (jų narių) ginčai perduodami nagrinėti bendrijos ginčų nagrinėjimo komisijai, kai tokia komisija sudaroma. Šių ginčų nagrinėjimo ir ginčų nagrinėjimo komisijos sudarymo tvarka nustatoma bendrijos įstatuose.
2. Jeigu nepavyksta išspręsti ginčo šio straipsnio 1 dalyje nustatyta tvarka arba jeigu ginčo šalys nevykdo ginčų nagrinėjimo komisijos pasiūlymo dėl ginčo sprendimo, ginčai nagrinėjami įstatymų nustatyta tvarka.
3. Butų ir kitų patalpų (pastatų) savininkai (išskyrus juridinius asmenis) ir bendrija, kreipdamiesi į teismą dėl visų reikalavimų, susijusių su bendrijos veikla, yra atleidžiami nuo žyminio mokesčio mokėjimo.
4. Bendrijos ginčų nagrinėjimo komisijos nariais negali būti bendrijos pirmininkas, bendrijos valdybos nariai, jų sutuoktiniai ar sugyventiniai, taip pat asmenys, kuriuos su bendrijos pirmininku ar bendrijos valdybos nariais sieja artimos giminystės ryšiai (tėvai (įtėviai), vaikai (įvaikiai), broliai, seserys, taip pat sutuoktinių ar sugyventinių tėvai (įtėviai), vaikai (įvaikiai), broliai, seserys). Ginčų nagrinėjimo komisijos nariai turi būti bendrijos nariais.“ 

17 straipsnis. 26 straipsnio pakeitimas
Pakeisti 26 straipsnio 4 dalį ir ją išdėstyti taip:
„4. Sprendimas įsteigti naują bendriją ir (arba) ją atidalyti priimamas laikantis šio įstatymo 4 straipsnyje nustatytų sąlygų. Įsteigus naują bendriją, patvirtinus jos įstatus ir išrinkus bendrijos valdymo organus, naujos bendrijos pirmininkas (valdyba) ne vėliau kaip per 5 darbo dienas nuo sprendimo įsteigti naują bendriją priėmimo dienos apie tai raštu praneša bendrijos, nuo kurios atsidalijama, valdymo organui ir pateikia siūlymą parengti bendrijos reorganizavimo sąlygas.“

Skelbiu šį Lietuvos Respublikos Seimo priimtą įstatymą.

Respublikos Prezidentas

